ועדת הכלכלה, כנסת 16, פרוטוקול מספר 515, 2005-11-07 12:30

אמנון כהן: שלום לכולם.

אמנון כהן: אני פותח את הדיון, הנושא, תקנות התעבורה (תיקון מס 5), התשס"ג-2003 (תיקון), התשס"ו -2005 בדבר חיוב נהגים חדשים ונהגים מקצועיים להשתלם במגרשי הדרכה.

אמנון כהן: כמובן תקנות חשובות ביותר וועדת הכלכלה עוד ב-2003 דחוף העבירו את התקנות האלה, רצו להקים את הפרוייקט הזה לפי הנוסחה שהציע משרד התחבורה.

אמנון כהן: הפרוייקט הוא מאוד חשוב.

אמנון כהן: ועדת הכלכלה הייתה במעקב, התכתבה עם המשרדים, עם משרד התחבורה מספר מכתבים על מנת לברר מדוע הנושא לא יוצא לדרך וגם היו כתבות בטלוויזיה בנושא הזה ואמרו שמספר פקידים מעכבים את זה, אני מקווה שלאחר אישור התקנות היום, בסופו של דבר הנושא הזה כבר ייצא לדרך.

אמנון כהן: גם לי היה חלק בדבר כשנפגשתי עם מספר יזמים שהציעו את עצמם ובסופו של דבר אני לא רואה שזה קורם עור וגידים, אבל אני מקווה שאחרי הדיון של היום ואחרי אישור התקנות של היום, אחרי שנלמד אותם, ונראה אם בכלל לאשר אותם, נראה מה אתם רוצים, לאחר מכן נראה איך הדברים מתקדמים.

אמנון כהן: יש לחברי הכנסת משהו להגיד לפני שאנחנו נכנסים ישר לתקנות?

אילן ליבוביץ: לפי הלחץ שהיה בזמנו והלובי בשביל לאשר את התקנות חשבתי שזה כבר פועל 3 שנים בשקט.

אילן ליבוביץ: בזמנו הלחיצו אותנו, אוטוטו, אם אתם לא מאשרים כל הסיפור הזה נופל.

אילן ליבוביץ: עד היום שום דבר לא קרה ולא רק שלא קרה, אני שומע שבהרבה מקומות כשכבר יש יזמים שנפגשתי איתם שפנו אלי שהם באים עם הצעות, אז כל מיני גורמים מטרפדים את ההצעות ומנסים למנוע את ההתקדמות ובעצם אנחנו נמצאים במצב שהיום אנחנו כבר שנתיים אחרי שהתקנה הותקנה ושום דבר לא זז בנושא.

דוד טל: ובמה מדובר אדוני, ב-6 מגרשים?

דוד טל: אפילו אתה אדוני היושב ראש שאתה מש"ס היית עושה את זה ככה, בקלות.

אמנון כהן: רק בגלל שאני מש"ס הייתי עושה את זה ככה.

דוד טל: אומרים לנו שעד סוף 2006 זה יהיה מוכן, מי מבטיח לי, מי תוקע כף לידי שזה מה שיהיה?

דוד טל: הם גם אמרו לפני שנתיים שכך יהיו פני הדברים, כלומר פעם אחר פעם נוצר משבר אמון בין הרשות המחוקקת לרשות המבצעת, היינו משרדי הממשלה שהם אומרים ולא עומדים בדבריהם.

דוד טל: אני חושב שאנחנו צריכים לנהוג כלפיהם בהתאם לכך.

דוד טל: אני לא יודע במי זה תלוי, איני רואה אלא רק מה שמובא לפני.

דוד טל: יש למשרד התחבורה מחויבות ציבורית מול הבית הזה.

דוד טל: הם אומרים כל הזמן ולא מקיימים את דברם.

דוד טל: מה שאמרת אדוני היושב ראש בשבוע שעבר לשר, מקבל פה משנה תוקף.

דוד טל: המשרד הזה פעם אחר פעם לא ממלא את חובתו.

אמנון כהן: בבקשה, נציג משרד התחבורה, תאמר לנו את עמדתכם.

עוזי יצחקי: הנושא טעון, הנושא רגיש, הרבה אנשים פה מעורבים בעניין הזה, הרבה גופים, הרבה אינטרסים ושם המשחק גם הרבה כסף.

עוזי יצחקי: לכן אני מבקש לתת לי להשלים את הדברים, אני אציג את הדברים איפה שהם עומדים נכון להיום.

עוזי יצחקי: הגיעו גם מידעים שונים כאלה ואחרים, אחד מאשים את השני ואחד טוען שהאשמה היא בגורם כזה או אחר.

עוזי יצחקי: אכן ישנם מספר חסמים לא פשוטים כמו שאפרט אותם היום.

עוזי יצחקי: אני לא חושב שהתקנות היום כמו שאמר כבוד יושב ראש הוועדה, הן אלה שיביאו ויעשו מפנה ומהפכה בקידום הפרויקט החשוב הזה של מגרשי הדרכה לנהגים בישראל.

עוזי יצחקי: אבל אני חושב שההקלות שאנחנו מציעים היום בתקנות, יסייעו ליזמים לקדם את הפרוייקטים ובנוסף הדיון הענייני שאני מקווה שיתקיים פה, יסייע לנו להביא את הנושא לסדר היום הציבורי ולהאיץ את הקמת הפרוייקט.

דוד טל: מי תוקע כף לידי שבעוד חצי שנה אדוני לא יפנה אלי ויאמר לי שהתקנות הללו שהיום אנחנו נאשר, הן תקנות שעוד לא הגיעו למפנה.

עוזי יצחקי: אני ביקשתי לתת לי להשלים את המצגת.

עוזי יצחקי: אני חושב שאחרי המצגת ואחרי הדברים, תוכל לדעת יותר על מה מדובר ולכן השאלות תהיינה מכוונות יותר.

עוזי יצחקי: אני אעשה מצגת כתובה.

עוזי יצחקי: מבחינת הרקע, כשאנחנו מדברים על מגרשי הדרכה לנהגים, אני קצת חוזר אחורה ואני מניח שבשביל רובם זה לא יהיה חדש, אנחנו מדברים במסגרת הטיפול בגורם האנושי במאבק בתאונות דרכים.

עוזי יצחקי: עד היום ב-8 בבוקר למרבה הצער, נתון קשה מאוד של 407 הרוגים לשנת 2005.

עוזי יצחקי: אומנם זה לא צריך לנחם אותנו, יש לנו ירידה של כ-10% לתקופה המקבילה אשתקד, וגם בראייה הרב שנתית אנחנו בשנה טובה במרכאות.

עוזי יצחקי: אבל 407 הרוגים, נתון קשה מאוד כאשר באים ומדברים, מדברים בעיקר על הגורם האנושי.

עוזי יצחקי: אחד הפרוייקטים לבוא ולטפל בגורם האנושי הוא מגרשי ההדרכה, פרוייקט שבושל מאז שנות ה-90 במשרד התחבורה.

עוזי יצחקי: המטרה שלו להקנות ידע, מיומנות מתקדמת וניסיון לנהג.

עוזי יצחקי: למרבה הצער החוליה של הכשרת הנהג במאבק בתאונות הדרכים היום, זה לא סוד, היא חוליה קצת חלשה.

עוזי יצחקי: גם מורי הנהיגה אין להם כל כך את האפשרות ללמד את הנהגים ולהקנות להם את כל הניסיון ולמרבה הצער, נהגים שמסיימים היום ומקבלים רשיון נהיגה, הם נהגים שיותר למדו איך לעבור את הטסט מאשר למדו לנהוג.

עוזי יצחקי: אנחנו מדברים על אוכלוסיית יעד של נהג חדש ונהגים מקצועיים שיעברו את המגרשים.

עוזי יצחקי: נהגים מקצועיים אחת ל-5 שנים ונהג חדש בהיותו נהג חדש.

עוזי יצחקי: אנחנו מדברים על כ-200,000, 180,000 נהגים שיעברו בתכנון את הפרוייקט הזה.

עוזי יצחקי: אנחנו לא פוסלים אפשרות ברגע שיקומו המגרשים ויעבדו, לחייב כל נהג בישראל כל 10 שנים לעבור את המגרש הזה .

אמנון כהן: כמה זה יעלה לו?

עוזי יצחקי: כעיקרון ע"פ מחירים שאנחנו בדקנו, יעלה 445 שקל לרכב פרטי ו-890 שקל לרכב משא.

אמנון כהן: פעם בכמה שנים?

עוזי יצחקי: אמרתי, אם זה נהג חדש אז השתלמות לאותו נהג חדש, אם זה נהג מקצועי אחת ל-5 שנים ונבחנת האפשרות ברגע שיהיו המגרשים, כל נהג בכל עשר שנים.

אילן ליבוביץ: זה כתנאי לנהג חדש לקבלת הרשיון או אחרי קבלת הרשיון?

אתי בנדלר: זה כתנאי לחידוש לאחר מכן.

אתי בנדלר: המחירים יהיו מפוקחים, מר יצחקי?

עוזי יצחקי: בהחלט.

דוד טל: אתה רוצה לחזור על המחירים בבקשה?

עוזי יצחקי: רכב פרטי, ו-890 למשא.

דוד טל: וכמה כאלה נהגים בכל מגרש יוכשרו ביום?

עוזי יצחקי: תלוי בגודל של המגרש, אנחנו מדברים על כ-150.

דוד טל: 150 נהגים ביום?

עוזי יצחקי: כן, בשתי משמרות.

עוזי יצחקי: אני רוצה לציין שהדברים האלה נבדקו מבחינה כלכלית.

עוזי יצחקי: בדקנו את הקיבולות וכו'.

עוזי יצחקי: לנהג ותיק זה יתבצע כל עשר שנים, כי החל מינואר 2006 כל רשיון יחודש כל 10 שנים.

אילן ליבוביץ: 150 נהגים ביום אתה אומר במגרש פלוס מינוס, כמה זמן זה נותן לכל נהג כזה להיות על המגרש ולהתאמן תכל'ס במה שאתה מאוד רוצה לתת לו במגרש ההדרכה?

עוזי יצחקי: בין 4 ל-6 שעות.

אמנון כהן: פעם אחת או שזה כמה פעמים?

עוזי יצחקי: פעם אחת.

אמנון כהן: 6 שעות פעם אחת?

דוד טל: 6 שעות?

דוד טל: אתה יודע כמה אנשים אתה צריך להחזיק במגרש?

עוזי יצחקי: שעתיים אימונים וארבע שעות במגרש, יש לנו 7 מסלולים.

דוד טל: אבל אתה צריך להעביר ככה 150 איש.

אמנון כהן: עוד נתון שאני רוצה לדעת, האם יש לכם איזושהי תחזית במצב, שתאונות דרכים כמו שאתה אומר, יש לנו מכלול דברים בהם אנחנו דנים בוועדה שיפחיתו את תאונות הדרכים במדינת ישראל, וזה חלק ממנו.

אמנון כהן: בתחום הזה, השערה שלכם, אם יש לכם איזושהי בדיקה, הערכה, כמה אתה חושב אחוזים מתוך הכמות הקיימת, מספר תאונות הדרכים ירד?

עוזי יצחקי: אני יכול להגיד שבהתאם לנתונים של המשטרה ואני יודע שהרבה אנשים לא אוהבים את זה אבל הגורם האנושי היום בתאונות הדרכים הוא כ-90 אחוז מתאונות הדרכים.

עוזי יצחקי: אם אנחנו לוקחים את העניין של בטיחות כלי הרכב שהם באמת ברמה גבוהה יחסית במדינה ואין תאונות על רקע זה, ואין לנו תאונות כמעט על דברים אחרים, אנחנו מדברים על גורם אנושי.

עוזי יצחקי: ולכן אנחנו מצפים שמרכיבי ההשתלמות, כמו שאתם יכולים לראות אותם בדף הבא, שזה לימוד עיוני, החלקה, עקיפות, נסיעה בעקומה, ירידה ועליה משוליים, מעבר שלולית מים, נסיעה במורד תלול, הדברים האלה אמורים לתת לנהגים יותר ידע וניסיון ומיומנות ואנחנו מצפים שלפחות במספר אחוזים תאונות הדרכים ירדו, וכן מספר ההרוגים והנפגעים.

עוזי יצחקי: אני רוצה לציין שהדבר הזה נכלל במכלול הפעולות של משרד התחבורה בדוח ועדת שיינין שהוגש לשר התחבורה, הממשלה אישרה את זה והדבר יגיע לוועדה שלכם ואתם כמובן תדונו בזה.

אמנון כהן: כל ההכשרות האלה, מי יכשיר את הנהגים האלה?

אמנון כהן: זה נסיעה בעקומה, זה ירידה מעלייה - - - עוזי יצחקי: אנחנו נגיע לזה בתיקון התקנות.

אמנון כהן: אנחנו חושבים שיש הרבה אנשים מוכשרים במדינת ישראל שיעברו את ההכשרה המתאימה, יקבלו את האישור שלנו ויוכלו לעשות את הדבר.

אמנון כהן: מי יכשיר את המורים לצורך העניין?

עוזי יצחקי: יהיה קורס ייעודי של רשות הרישוי שיכשיר את המדריכים.

דוד טל: יש לכם הערכה בכמה זה יוריד את תאונות הדרכים?

עוזי יצחקי: אמרתי שאנחנו סבורים שבאחוזים לא קטנים.

דוד טל: בכמה?

דוד טל: 10, 7?

עוזי יצחקי: אני לא יכול לנקוט במספר, אני חושב שעד 10 אחוזים.

דוד טל: אתה יודע מה המשמעות של זה מר יצחקי?

דוד טל: המשמעות שלכם שאתם התרשלתם במשך שנתיים שעיכבתם את זה, שיכולנו בעצם להשאיר בחיים הרבה מאוד אנשים, ושנתיים התרשלתם ולא בצעתם את זה ולא הצלתם את החיים של אותם אנשים.

עוזי יצחקי: לפני שכבוד חבר הכנסת מאשים אני מציע שייתן לי להשלים את המצגת ואז יראה בדיוק מה היו הבעיות.

עוזי יצחקי: נקודות ציון עיקריות כמו שאמר היושב ראש, בספטמבר 2003 התקנה פורסמה אחרי שכמו שנאמר פה, ביוני 2003 רצנו מהר ואישרנו את זה.

עוזי יצחקי: תוקף התקנה ממרץ 2005 בכפוף לקיום 6 מגרשים.

עוזי יצחקי: כידוע אף מגרש לא היה מוכן במועד המיועד ולמרבה הצער התקנה עוד לא מבוצעת.

אילן ליבוביץ: גם נכון להיום אין אף מגרש שמוכן.

עוזי יצחקי: נכון, ואני אתן את לוחות הזמנים.

דוד טל: ומדוע המגרשים אינם מוכנים?

עוזי יצחקי: מוכן מפרט טכני למגרש בגודל של 72 דונם.

עוזי יצחקי: גיבשנו את השלדים לפחות לתוכניות הלימודים.

אמנון כהן: לכל המגרשים 72 דונם?

עוזי יצחקי: כן, דיברתי על המחירים ועל הביטוחים ואני מגיע באמת לעיקר כיום.

אתי בנדלר: סליחה, לא ברור, ה-72 דונם זה מיועד לכל המגרשים ביחד?

עוזי יצחקי: לא, לכל מגרש.

עוזי יצחקי: לגבי סטטוס הקמת המגרשים זה הדיון העיקרי.

עוזי יצחקי: היום יש לנו 20 אתרים מוצעים.

עוזי יצחקי: 15 מתוך ה-20 הם יזמים פרטיים ותשימו לב לנתון הזה, ו-5 באמצעות מכרזי מינהל מקרקעי ישראל.

עוזי יצחקי: במקביל יזמים ממשיכים לאתר ולקדם מגרשים נוספים, חלקם כמובן נמצא פה.

עוזי יצחקי: אם תביטו במפה מאחור ואני אציין את הנקודות.

אתי בנדלר: אבל אולי עוד לפני כן לגבי הדף הקודם, אתה התייחסת למחירים אבל לא התייחסת לביטוחים.

אתי בנדלר: האם המחירים שאתה נקבת כוללים גם את כל הביטוחים המתחייבים?

עוזי יצחקי: כולל ביטוחים, וזה סגור עם הממונה על הביטוח, בהחלט.

אתי בנדלר: כולל ביטוח לכלי הרכב של הנהג עצמו שיבוא עם כלי רכבו?

עוזי יצחקי: בהחלט, הכל סגור בעניין הזה.

לאה ורון: וגם במחירים, מדובר בפיקוח וקביעת מחיר מירבי וכו'?

עוזי יצחקי: כן, בהחלט.

עוזי יצחקי: מבחינת האתרים בעלי היתכנות עדיפה, אנחנו מדברים על 6.

עוזי יצחקי: על המפה מסומנים 7 ואני אציין אותם, איזה הם באמת מגרשים שהיום נמצאים בביצוע מתקדם מבחינת הליכים סטטוטוריים, עוד אין טרקטורים על השטח.

עוזי יצחקי: מבחינת האתרים הם כרמיאל, עפולה, זבולון, מישור אדומים, חצרים וברקת.

אתי בנדלר: אלה 6 האתרים?

עוזי יצחקי: אפשר להוסיף גם את גליל תחתון אבל יש שם איזושהי בעיה של פטור ממכרז, יושב פה היזם, העניין הזה נמצא באישורים במשרד התמ"ת ומשרד האוצר וכו'.

דוד טל: ויהיה את האישורים המתאימים אחרי שנאשר?

דוד טל: אולי כדאי לעכב את התקנות האלה עד שיכשירו את המגרשים המתאימים ורק לאחר מכן - - -

עוזי יצחקי: זה ממילא מורכב כי צריך 6 בפריסה ארצית.

דוד טל: ואתם מדברים רק על 4?

עוזי יצחקי: עכשיו הבקשה היא שינוי ל-4.

עוזי יצחקי: על פי בדיקות שלנו ניתן יהיה בשלב הראשון להסתפק ב-4 מגרשים.

דוד טל: אני חושב שניתן להסתפק בשניים.

עוזי יצחקי: מבחינת הבדיקות שלנו לקיבולות ולתורים ולהמתנות - - -

אמנון כהן: ולהגעה.

דוד טל: אז אולי חשוב לחזור ל-8 מגרשים כי אז הפריסה יותר גדולה מבחינת הזמינות, הנגישות, התורים, הכל הצטמצם.

עוזי יצחקי: כן אבל יש בעיה של יזמים.

עוזי יצחקי: יושבים פה איתנו יזמים שאם היום אנחנו נקבע 6 או 8 והם בתהליכים מתקדמים, אין להם שום מוטיבציה ואופק עסקי להתקדם בפרוייקט.

אתי בנדלר: אני לא הבנתי.

אתי בנדלר: אם אתה קובע בתקנות - - -

עוזי יצחקי: היזמים הם אלה שעושים לי את המגרשים.

עוזי יצחקי: אתם יכולים להאשים עד מחר את משרד התחבורה אבל הפרוייקט פה הוא של יזמים.

עוזי יצחקי: זה היה הבסיס לפרוייקט.

אילן ליבוביץ: השאלה היא מה החשיבות?

אילן ליבוביץ: שיהיה מספיק מקומות לאנשים להשתלם ושההשתלמות תהיה טובה או שיהיו יזמים שיקימו את המגרשים?

עוזי יצחקי: שיהיו יזמים שיקימו מגרשים ושאנשים יתחילו לגשת למגרשים האלה.

אילן ליבוביץ: אז אתה יכול לאשר גם מגרש אחד ואנשים יתחילו לגשת אליו.

דוד טל: אם תקבע שיהיו 6 עד 8 מגרשים, לא יגיעו יזמים?

לאה ורון: זאת השאלה.

לאה ורון: קודם אמרת לוועדה שלא יהיה להם אופק עיסקי אם הוועדה תציע 6 או 8 מגרשים.

עוזי יצחקי: יש לי היום יזמים שמחר יכולים להתחיל לבנות.

עוזי יצחקי: הם לא יעשו את זה ברגע שהם יידעו שהם צריכים להמתין לעוד 5 או עוד 7 יזמים אחרים.

עוזי יצחקי: ברגע שהם ידעו שיש להם להמתין לעוד 3, והם מסתכלים ומביטים לצדדים ורואים עוד 3 רצים איתם, בהחלט תהיה להם את המוטיבציה להתחיל לבנות מחר.

דוד טל: זאת ראייה קצת מעוותת של המשרד, אני מוכרח לציין.

אילן ליבוביץ: תאשר אחד, יהיה הכי הרבה מוטיבציה.

אמנון כהן: באיזה אזורים גיאוגרפים יהיו?

עוזי יצחקי: אני לא יכול לנקוט באזורים גיאוגרפים, אני עדיין אדבק לעניין של פריסה ארצית ככל האפשר אבל אני לא יכול להתחייב.

עוזי יצחקי: פריסה ארצית זה שאדם לא ייסע מחיפה לעשות את ההשתלמות באילת.

דוד טל: ואם מחיפה לתל אביב זה בסדר?

דוד טל: נראה לך סביר?

עוזי יצחקי: אני חושב שבשלב הראשון, במצב שנוצר כן.

אתי בנדלר: תושב אילת, מה המרחק המקסימלי שיצטרך לעשות כדי לבצע את זה?

עוזי יצחקי: להגיע לאזור באר שבע שזו עיר המחוז.

אתי בנדלר: אתה בטוח שבאזור באר שבע יהיה מגרש?

עוזי יצחקי: בהחלט, ואנחנו יכולים לראות פה את חצרים ומגרשים נוספים.

אמנון כהן: מדוע השיקול לרדת ל-4 במקום 6?

עוזי יצחקי: השיקול הוא כדי לתת אפשרות לפרוייקט הזה להתקדם, להריץ אותו בזמן קצר ככל האפשר ולעודד יזמים שהיום נמצאים בהליכים מתקדמים, באמת להיכנס לפרוייקט.

אילן ליבוביץ: אז למה לא הראשון, הראשון שגמר תהליכים שיתחילו לרוץ, תאמין לי, כל האחרים יתחילו לרוץ אחריו בטרוף.

עוזי יצחקי: ואז אתה, איפה אתה גר חבר הכנסת ליבוביץ?

אילן ליבוביץ: זה לא משנה כי אם אני גר באילת גם ככה אתה שולח אותי לפי זה לחצרים.

אילן ליבוביץ: אז מה זה משנה?

אילן ליבוביץ: מדינת ישראל היא 6 שעות.

עוזי יצחקי: אילת וחצרים זה עוד בסדר כי זה עיר המחוז.

עוזי יצחקי: אבל לא לשלוח אותך לקצה השני של הארץ.

אמנון כהן: עוזי יצחקי, זה שיקול כלכלי או שאין קרקע זמינה ל-6 מגרשים?

עוזי יצחקי: יש פה מכלול של דברים.

עוזי יצחקי: גם החסמים שהיום ניצבים, היזמים, שאם יורשה לי עוד מעט אפרט אותם ואגיד גם מה אנחנו עושים בעניין הזה.

עוזי יצחקי: גם לעודד את היזמים, גם לקדם את הפרוייקט הזה ולהביא הרבה נהגים ככל האפשר לטובת ביצוע ההשתלמות במגרשים וכל המכלול הזה, באמת לקדם את הפרוייקט.

אמנון כהן: אתה אומר עכשיו 4 מגרשים בלבד, שלב א' ארבעה ואחר כך יהיו עוד שניים.

עוזי יצחקי: בשלב הזה 4.

עוזי יצחקי: אני רוצה להחיל את התקנה מקיומם של 4 מגרשים.

אתי בנדלר: מתי להערכתך יהיו 4 מגרשים?

עוזי יצחקי: לצערי הרב, אני חוזר על אותם לוחות הזמנים שאמרתי פה בשולחן הזה בוועדה לקודמך ב-8 בדצבמר 2004.

דוד טל: אבל אם הוועדה המחוזית לא תאשר לך, מה תעשה?

עוזי יצחקי: לכן נמצא פה נציג הוועדות המחוזיות.

עוזי יצחקי: אנחנו שינינו פאזה בעניין הזה, אנחנו מקדמים את הפרוייקט הזה בצורה מרוכזת.

עוזי יצחקי: העמדנו אותו בסדר עדיפות.

דוד טל: למה ציינת שהוא טעון ורגיש?

דוד טל: אתה רוצה לפרט לוועדה כדי שאנחנו נבין במה הדברים אמורים?

עוזי יצחקי: אמרתי בשתי מילים.

עוזי יצחקי: שם המשחק פה הוא כסף.

דוד טל: אז איפה הרגישות כאן?

עוזי יצחקי: הרגישות כאן, כמו שאמרתי, מתוך 15 פטורים, 15 זה מגרשים של יזמים פרטיים.

עוזי יצחקי: יזמים פרטיים איתרו מקומות בעיקר מדובר בשינוי ייעוד קרקע חקלאית לטובת אותם מגרשים.

עוזי יצחקי: מדובר פה בכלל על מדיניות התכנון של מדינת ישראל ובפרוייקט שהוא פרוייקט נדל"ניסטי.

דוד טל: אין תמ"א בנושא?

עוזי יצחקי: אין.

דוד טל: משרד הפנים בגלל חשיבות הנושא לא מצא לנכון להוציא איזה תוכנית מתאר ארצית, איפה הוא היה רוצה לראות בעשור הקרוב או בעשרים שנה הקרובות, איפה יהיו המגרשים?

עוזי יצחקי: לא.

עוזי יצחקי: מבחינת לוחות הזמנים.

עוזי יצחקי: זה לגבי העניין של טעון, עוד מעט אני אפרט על זה יותר.

עוזי יצחקי: מבחינת לוחות הזמנים אני חוזר על לוחות הזמנים שציינתי אותם כמעט לפני שנה.

עוזי יצחקי: השלמת התהליך הסטטוטורי ואני מדבר באמת על המגרשים המתקדמים, אנחנו מצפים שיהיה ברבעון השני של 2006 תכנון מפורט לביצוע ברבעון הרביעי של 2006 וביצוע ומוכנות הפעלה ברבעון השלישי של 2007.

עוזי יצחקי: אלה הם לוחות הזמנים.

עוזי יצחקי: הפרוייקטים האלה הם פרוייקטים מורכבים מאוד.

עוזי יצחקי: ישנם הליכים סטטוטוריים ובשקף הבא אני מפרט את החסמים.

עוזי יצחקי: שיטת העבודה.

עוזי יצחקי: קודם כל, שיטת העבודה אני לא מתבייש לבוא ולומר ששיטת העבודה שננקטה בפרוייקט הזה, לפיו היזמים יאתרו את המגרשים, יתכננו, ירוצו לוועדות המחוזיות, יאשרו, יתקלו בסבך הבירוקרטיה, ויקימו ויעשו הכל בכוחות עצמם כמו שאמרתי את זה כבר פה בוועדה, השיטה הזאת הייתה שיטה קצת יומרנית מדי ושיטה שאני לא מתבייש להגיד, קצת שגויה.

דוד טל: טעיתם?

עוזי יצחקי: בהחלט.

עוזי יצחקי: אני חושב שאם היה מספיק חשוב למדינה הפרוייקט הזה עוד בסוף שנות ה-90, המדינה הייתה צריכה להשקיע במגרשים האלה, לאתר אותם, להקים אותם - - -

דוד טל: אתה מתכוון שמשרד התחבורה היה צריך לעשות את זה?

עוזי יצחקי: כן, אני לא מתבייש להגיד את זה.

דוד טל: אצלנו כתוב, מודה ועוזב ירוחם.

עוזי יצחקי: בעיה נוספת זה כל הנושא של כדאיות כלכלית.

עוזי יצחקי: עלות הקמת או הפעלת המגרש נעה בין 15 מיליון שקל לבין 20 מיליון שקל.

עוזי יצחקי: פה אני שומע אומרים היזמים הרבה יותר, מכל מקום זה מתוך בדיקות שלנו.

עוזי יצחקי: עלויות כלכליות אדירות, ויש פה באמת בעיה.

עוזי יצחקי: האם יש עניין להיכנס לכדאיות כלכלית?

עוזי יצחקי: אני אספר לכם עניין ממש חם ואני אגלה פה לוועדה, חברת קרסו זכתה במכרז של מינהל מקרקעי ישראל בכרמיאל.

עוזי יצחקי: חברת קרסו ישבה שבוע שעבר, כל הדירקטוריון שלה, גם אני הופעתי שם במשך 3 שעות, אבל בסופו של דבר אתמול בלילה הם קיבלו החלטה לא ללכת לפרוייקט הזה.

דוד טל: לפי מה שאתה מציג תהיה להם תשואה של פחות מ-5% ואני חושב שאפשר היום להשיג תשואה של יותר מ-5%, על 20 מיליון שקל בוודאי אתה יכול להשיג.

עוזי יצחקי: הדבר הנוסף שקשור לקרקעות, כל הנושא של השותפויות.

עוזי יצחקי: הגיעו יזמים, היו בעלי קרקעות מסוימים, החיבור הזה בשותפויות גם עם קיבוצים, גם עם קרקעות כאלה ואחרות כמו לדוגמא, אני לא אמרתי שהפרוייקט שמובילים אותו בפרדס חנה יכול היה להיות גם בסדר עדיפות אבל בוועדה הוא נפל, בין השאר גם על הדברים האלה.

עוזי יצחקי: יש גם אי ודאות מצד היזמים לעניין המחיר והתקנה עצמה.

עוזי יצחקי: הרבה יזמים מגיעים ואומרים, תשמע, היום שר התחבורה ליברמן קיבל את זה, שיטרית תומך בזה, יגיע שר תחבורה אחר, יגיד שהדבר לא נראה לו.

עוזי יצחקי: כלומר יש איזושהי אי ודאות בעניין הזה.

עוזי יצחקי: גם לעניין התקנה וגם יש אי אלו השגות לעניין המחיר.

עוזי יצחקי: אנחנו בבדיקות שלנו חושבים שהמחיר הוא סביר אבל יש מקום לתקן.

אמנון כהן: איזה מחיר?

עוזי יצחקי: מחיר למשתלם.

דוד טל: 445 שקלים ו-890 שקלים.

אתי בנדלר: לא סופי.

עוזי יצחקי: אני ממפה פה את החסמים.

עוזי יצחקי: מבחינת האישור בוועדות התכנון.

עוזי יצחקי: כמו שאמרתי, להגיש היום תוכנית של שינוי יעוד קרקע חקלאית במדינת ישראל, עדיף לסחוט את האוקיינוס.

עוזי יצחקי: זה קשה, זו מדיניות ממשלה - - -

דוד טל: תלוי באיזו עיר.

עוזי יצחקי: זה לא רק תלוי באיזו עיר, זה סיפור גדול.

עוזי יצחקי: יש לך בכלל את מדיניות הממשלה, יושבים פה נציגים של משרד הפנים נציג בכיר, יושבים פה נציגים של מינהל מקרקעי ישראל, יש גם נציגים של איכות הסביבה שטוען שבמקומות מסוימים המגרש יכל להפריע לפרות.

אמנון כהן: ירוקים.

עוזי יצחקי: ואני לא מתבייש להגיד את זה פה, אמנם דוגמא קיצונית אבל זה היה באחת הוועדות.

עוזי יצחקי: אישורים כאלה ואחרים.

עוזי יצחקי: גם בתוך הבית שלי, משרד התחבורה, לעבור את מע"ץ ולאשר גישה מכבישים בין עירוניים זה סיפור לא פשוט.

עוזי יצחקי: לעבור את מתכנני התחבורה אצלי במשרד, לאשר דרכיי גישה זה סיפור לא פשוט ואפילו קשה וכמעט בלתי אפשרי.

דוד טל: מר יצחקי, למה אתה מספר לי את כל הצרות שלך?

אמנון כהן: אני רוצה שתחזור אחורה, על איזה 4 מגרשים מדובר כרגע מהרשימה שהגשת לי?

עוזי יצחקי: אני אומר מתוך ה-6, ואפילו מה שיש פה זה 7, ברגע שיהיו 4 אני אבקש להחיל את התקנה.

אמנון כהן: אתה עוד לא יודע מי?

עוזי יצחקי: לא.

עוזי יצחקי: אני אומר מתוך ה-4 האלה, אני לא יודע, זה תלוי באישורים.

דוד טל: אדוני היושב ראש, אי אפשר לאשר את זה.

דוד טל: הוא ייתן את כל ה- 4 באצבע הגליל, אני יכול לאשר דבר כזה?

עוזי יצחקי: כן.

דוד טל: לא, אני לא יכול.

דוד טל: אתה יכול, אני לא יכול.

דוד טל: אתה רוצה שאדם באילת יגיע לאצבע הגליל.

עוזי יצחקי: אני אסביר מה עשינו לשיפור, להבדיל ממה שאמר כבוד חבר הכנסת טל, אנחנו לא ישבנו בחיבוק ידיים, ואם היינו יושבים בחיבוק ידיים היינו יכולים לבוא ולהגיד כבר לפני שנתיים כאשר מנהל אגף הרישוי ואני לקחנו את הפרוייקט הזה לידיים, הכי קל היה לנו להגיד תשמעו, זה פרוייקט שלא נראה לנו וקשה להרים אותו וזה היה מתקבל בהבנה גם במשרד התחבורה וגם בחוץ.

עוזי יצחקי: אבל אנחנו מאמינים בפרוייקט הזה וביצענו מספר פעולות לשיפור.

עוזי יצחקי: הדבר הראשון שאנחנו מבקשים זה שינוי התקנה.

עוזי יצחקי: הקלות ליזמים בהפעלה כמו שאני אדבר עליהם בתיקון שמונח אצלכם ואני מקווה שנדון על זה היום.

עוזי יצחקי: קביעת 4 מגרשים כתנאי להפעלה ולא 6, ולתת ליזמים את תוקף האישור למגרש ל-10 שנים, להבדיל ממה שנמצא היום שזה ל-5 שנים.

עוזי יצחקי: הם רוצים איזושהי ודאות, הם רוצים לדעת שאחרי 5 שנים הפרוייקט הזה לא עף והולך, ו-10 שנים, בדקנו את זה גם כלכלית, זה ניתן לעשות.

דוד טל: מה אתה אומר לי, אחרי 10 שנים הם מוציאים את הכסף?

דוד טל: לפי החשבון שלי, תורה לא למדתי אבל חשבון אני יודע קצת, לפי החשבון שלי אחרי 10 שנים הם לא מוציאים את ה-20 מיליון וזה רק הקמה, יש להם עוד קצת תוספות אחר כך.

עוזי יצחקי: בהתאם לבדיקות שלנו, אל תשכח שהם יקימו.

עוזי יצחקי: אמנם אתה חבר כנסת דתי אבל אני לא רוצה להגיד שגם בשישי שבת, לא שאני מעורב בזה - - -

דוד טל: אתה מתכוון מוצאי שבת בבוקר?

עוזי יצחקי: אני אומר, יהיו עוד פעילויות נוספות, בסדר?

עוזי יצחקי: לכן 10 שנים אני חושב שזה בסדר, אני לא מתבייש להגיד את זה.

דוד טל: הרב עובדיה ירשה לך להפעיל את זה בשבת?

עוזי יצחקי: שיאשר בלילה אחרי תום הפעילות.

אמנון כהן: עזבו את הרבנים בצד עכשיו, תתקדם הלאה.

עוזי יצחקי: שינוי כיוון הפעולה.

עוזי יצחקי: אנחנו התרכזנו ויושבים פה נציגי ממ"י והם עזרו לנו מאוד בעניין הזה.

עוזי יצחקי: אנחנו שינינו פאזה בעניין הזה גם בהמלצת ועדות התכנון.

עוזי יצחקי: אנחנו פחות הולכים על שינוי יעוד קרקע חקלאית ולבוא לוועדות, שינינו פאזה.

עוזי יצחקי: אנחנו לא הולכים יחד עם היזמים ופועלים לשינוי יעוד קרקע חקלאית, אנחנו הולכים למקומות שממ"י מפרסם שם מכרזים, זה בשולי אזורי תעשיה ותעסוקה, מקומות שהתשתיות קיימות.

עוזי יצחקי: אני לא צריך לרוץ למע"ץ, אני לא צריך לרוץ לגורמים כאלה ואחרים לאיכות הסביבה, התשתיות קיימות, השטח קיים ולכן הרבה יותר קל לאשר, ורוב המגרשים, אם אני אקח את כרמיאל, את ברקת את חצרים, מישור אדומים כמובן, נמצא פה היזם, זה מגרשים כתוצאה מזכיינים שזכו במכרזים של מינהל מקרקעי ישראל.

אילן ליבוביץ: אם יש קרקע אחרת של המינהל, למשל מושב בא ואומר, אני רוצה להקים עכשיו על הקרקע שלי שהיא קרקע מינהל פרוייקט כזה, אז המינהל אין לו בעצם אינטרס להפשיר לו את הקרקע שהיא קרקע חקלאית כי הוא הופך להיות מתחרה ביזם של המינהל.

עוזי יצחקי: אני מותיר את התשובה למינהל.

עוזי יצחקי: הפעילות שלנו מול ועדות התכנון ודורון יודע את זה, אנחנו לא אמרנו היזמים ירוצו לבד, אנחנו מלווים אותם.

עוזי יצחקי: אני השתתפתי גם במספר ועדות באופן אישי, דואגים, אם יש דיון לפני ועדה, מדברים עם נציגי הממשלה המקבילים אלינו, מסייעים להם במע"ץ.

עוזי יצחקי: רתמנו את מנכ"ל מע"ץ לעניין הזה ואנחנו מנסים לסייע ליזמים מול ועדות התכנון, ואני חושב שהם יכולים להעיד בצורה כזאת.

עוזי יצחקי: פניתי גם למשרד ראש הממשלה בבקשה להכליל את הפרוייקט הזה באותו פרוייקט לאומי חשוב בוועדת החסמים שמוביל אותה משרד ראש הממשלה.

עוזי יצחקי: עשינו את זה עם פרוייקטים של הרכבת, עם פרוייקטים של כבישי הרוחב וכבישים בין עירוניים של מע"ץ.

עוזי יצחקי: אני חושב שוועדת החסמים במשרד ראש הממשלה, קיבלנו אישור לכך, ומשרד ראש הממשלה יירתם לעניין הזה.

עוזי יצחקי: וכמובן סיוע ליזמים בתחום הסטטוטורי.

עוזי יצחקי: אנחנו תומכים בהם.

עוזי יצחקי: יש לנו חברה שמלווה אותם, מסייעת להם, אם צריך מילים וסיוע מול גורמים, וכמו שאמרתי, מול מע"ץ מול איכות הסביבה אנחנו מסייעים בעניין הזה.

אמנון כהן: באיזה מקומות בעולם פועל פרוייקט כזה?

עוזי יצחקי: באירופה יש מספר מדינות שהדבר הזה מבוצע בצורה וולונטרית.

עוזי יצחקי: אם זה גרמניה, היו פה מספר יזמים שביקרו שם.

עוזי יצחקי: שוייץ, גם היום אצלנו, מי שרוצה עושה את הדברים האלה.

עוזי יצחקי: אנחנו יודעים גם על ארצות אירופה כמו שוויץ, אוסטריה, לוקסנבורג, גם בניו זילנד ובאוסטרליה יש רצון להיכנס לפרוייקטים האלה ולחייב את כלל הנהגים.

לאה ורון: יש רצון אבל השאלה של היושב ראש זה היכן בעולם בפועל חויבו בפועל נהגים, בחוק או בתקנות, לעבור את ההדרכה?

עוזי יצחקי: אוסטרליה, שוויץ ולוקסנבורג.

אמנון כהן: ושם יש נתונים כמה זה הוריד להם את תאונות הדרכים?

עוזי יצחקי: באמצעות משרד החוץ אנחנו נמצאים בקשר.

עוזי יצחקי: אני חושב שבישיבה הקרובה של הוועדה נוכל להציג נתונים בתיאום עם הרשות הלאומית.

אילן ליבוביץ: אני אומר שקודם תקעתם את החץ במטרה, קבעתם מגרשי השתלמות, עכשיו אתם לומדים את הנתונים מחו"ל.

גיל מלמד: המידע שהוועדה מוזנת בו הוא לא נכון.

גיל מלמד: בזמנו נמסר לוועדה שגם באוסטריה זה מקובל ואני בדקתי את זה וזה לא נכון.

גיל מלמד: מעבר לזה גם אין שום נתונים מהעולם אם מדובר בהפחתה של תאונות הדרכים, להיפך.

גיל מלמד: בתשובה לחבר הכנסת טל אני רוצה לומר שיכול להיות שבזכות השנתיים האלה ניצלו חייהם של אנשים.

גיל מלמד: אם היו עושים את זה בשיטה המוצעת אז יכול להיות שיותר אנשים היו נהרגים.

גיל מלמד: יש נתונים מסקנדינביה שמעידים שפעולה דומה גרמה להוספת מספר ההרוגים.

גיל מלמד: אני סיימתי להיום.

דוד טל: אז אתה יכול לומר לי שמה שמוצע כאן יפחית את מספר ההרוגים?

גיל מלמד: אדוני, כמו שזה מוצע כרגע לדעתי האישית זה יעלה את מספר ההרוגים.

אמנון כהן: אני רוצה לשמוע את עמדת המינהל.

אמנון כהן: אפשר לזרז את הנושא הזה ואני גם לא הבנתי את הנקודה מדוע 4 ולא 6 מגרשים.

אמנון כהן: אני עדיין דבק בעמדה שצריך 6 מגרשים לפחות ואני חושב שגם מבחינה גיאוגרפית הפריסה צריכה להיות כזאת שתיתן מענה לכלל האוכלוסייה במדינת ישראל,שלא יהיה מצב שאדם יבזבז את כל היום, 6 שעות הדרכה גם כך הלך יום עבודה, גם בהגעה ממקום למקום.

אמנון כהן: מדובר גם בנסיעה, בזמן, בדלק.

אמנון כהן: אנחנו מדברים על אוכלוסייה שמטילים עליה, זה לא 445 שקלים כפי שאני רואה, זה כבר לא סופי וכבר לא כדאי להם וכבר זה יעלה לפחות עוד 200, 300 שקל.

אמנון כהן: כלומר פה מדובר בהשתלמות מאוד יקרה ולא בטוח אם היא מועילה בכלל.

אמנון כהן: פה אומרים אפילו שהיא מביאה נזק.

אמנון כהן: אני שומע בינתיים, מינהל בבקשה, למה אי אפשר לזרז את הדברים?

משה אהרוני: הנחו אותנו לאתר את האיתורים להקמת המיזם.

משה אהרוני: אנחנו איתרנו בשלב ראשון כפי שהתבקשנו 5 איתורים, 4 פורסמו במכרזים ויש שני זוכים, כל אחד מתקדם בקצב שלו.

משה אהרוני: עוד אחד אחרון באזור המרכז אמור להיות משווק ממש בימים אלו.

משה אהרוני: מעבר לזה אני רק רוצה לתת תשובה לחבר הכנסת אילן ליבוביץ.

משה אהרוני: אני לא חושב שאם יש קרקע חקלאית המינהל מתנגד שישנו את הייעוד.

משה אהרוני: ההבדל בין הקרקע שאנחנו ייעדנו לבין הקרקעות שהיזמים משנים ייעוד, שהקרקעות שלנו הם בשולי אזור התעשייה, באזורים שיש להם פוטנציאל טוב לאישורים.

משה אהרוני: אין לנו מניעה שיבואו 20 יישובים ויציעו מגרשים.

אילן ליבוביץ: כדאי שתלך הביתה ותלמד איפה הגישו בקשות, איזה מושבים הגישו בקשות ואיזה צרות עושה להם המינהל כי הוא אומר להם שלא משנים לכם את הייעוד.

אמנון כהן: סיימת דבריך?

אמנון כהן: תודה.

אמנון כהן: משרד הפנים, מנהל המחוז.

דורון דרוקמן: כבר עברתי תפקיד, מנהל אגף בכיר במינהל התכנון.

אמנון כהן: בהצלחה בתפקידך החדש.

אמנון כהן: תעדכן את הוועדה מה קורה במשרד הפנים.

דורון דרוקמן: חלק מהדחיות באזור המרכז עוד היו באחריותי.

אמנון כהן: זה דבר שמצילים חיים, למה צריכים למשוך?

דורון דרוקמן: אני חושב שעוזי יצחקי הציג את הדברים נכוחה.

דורון דרוקמן: למעשה ברור לכולם שהנושא הוא בעל חשיבות עליונה, עם החלטות הממשלה ומציל חיים וכדומה.

דורון דרוקמן: אבל בתחילת הדרך של הפרוייקט הזה נעשה איזשהו משגה, או איזושהי טעות באופן שבו הדברים לא תואמו ברמת מדיניות עם מינהל התכנון, עם מדיניות התכנון הארצית והמחוזית.

דורון דרוקמן: גם כתוצאה משיטת העבודה שבאו ליזמים למעשה ואמרו להם, תאתרו כל מיני מגרשים וכדומה.

דורון דרוקמן: אז כמובן שנוצרו כל מיני התחברויות שהיו אולי נוחות מבחינת בעלי קרקע ורצונות של יזם אבל הם עמדו בסתירה לתוכנית מתאר מחוזית וארצית.

דורון דרוקמן: על פי המדיניות שגם הממשלה אישרה בתוכניות מתאר ארציות, יש צורך לשמור על שטחים פתוחים ולא לאפשר הפשרה שלהם.

דורון דרוקמן: חלק מהתוכניות היו גם בלב שטח פתוח, לא צמוד לפיתוח קיים וכדומה.

דורון דרוקמן: ואותן תוכניות שעמדו בסתירה מוחלטת למדיניות התכנון המחוזית או הארצית נדחו.

דורון דרוקמן: ועדות באו ואמרו מהי המדיניות הנכונה שהיא הייתה כתובה למעשה אבל נאמרה בצורה מפורשת בהחלטות.

דורון דרוקמן: כתוצאה מההבנה הזאת ושינוי של משרד התחבורה, הוא למעשה פנה למינהל ואמר לו, תאתר מגרשים בהתאם למדיניות.

דורון דרוקמן: חלק מהוועדות גם הציעו איתורים נוספים מעבר לאזורי תעסוקה.

דורון דרוקמן: דיברו על שטחים מופרים.

דורון דרוקמן: למשל לקחת שטחים שבתוך מחלפים, לפעמים יש שם שטחים מאוד גדולים שאפשר להשתמש בהם.

דורון דרוקמן: יש שטחים של אזורי תעשיה מאושרים או ממש בהליכי אישור אחרונים ואין היום בכל אותם שטחים אזורי תעסוקה, פעילות תעסוקתית, אפשר להשתמש בחלקים מזה.

דורון דרוקמן: יש שטחים נוספים מעבר למה שהוצע פה.

דוד טל: מר דרוקמן, סליחה שאני קוטע את אדוני אבל לא היה שווה וראוי שמדינת ישראל תראה את זה כפרוייקט לאומי, תבנה תמ"א, תוכנית מתאר ארצית.

דוד טל: כמו שאני רוצה לראות תחנות דלק במקומות אלה ואלה, אני רוצה לראות מגרשי חנייה במקום זה וזה, אני רוצה לראות שטחים ירוקים כאן וכאן, אני רוצה לראות 20 מגרשים, היום אנחנו מתחילים ב-6, 8, ולעתיד לבוא בעשור הקרוב יהיה לנו 20, אבל שתהיה תוכנית תמ"א כזאת.

דוד טל: זה לא נכון וראוי לדעתך?

דורון דרוקמן: היום בנקודת הזמן הזאת, כיוון שכבר נעשתה עבודה וחלק לא קטן מאותם מגרשים כבר מצוי בהליכים סטטוטוריים מתקדמים, אין טעם לחזור אחורה.

דורון דרוקמן: תמ"א זה בכל זאת הליך לא קצר.

דורון דרוקמן: יכול להיות שבדיעבד היה ראוי לפעול כך.

דוד טל: אבל זה נקרא, סוף מעשה במחשבה תחילה.

דורון דרוקמן: יכול להיות שזו צריכה להיות מסקנה לפרוייקטים דומים אחרים, תוכנית מיתאר ארצית למרות שהיא צריכה להסתכל בנושאים רחבים, היא גם יודעת להסתכל לפעמים נקודתית.

דורון דרוקמן: אבל היום, אם אני מבין נכון את המצב, מעבר להיסטוריה וכל אותם דברים, יש היום מגרשים שנמצאים בצנרת של ועדות תיכנון שטועמים גם את המדיניות התכנונית, וככל שיש עוד חסמים כאלה ואחרים, אנחנו נטה פה כתף ביחד ונתרום לקידום הדברים.

אמנון כהן: בשלב זה אני רוצה לשמוע כמה יזמים, גורפינקל, בבקשה אדוני.

אמנון כהן: תגיד מה הקשיים, מה הבעיות כדי שאנחנו נדע במה מדובר, אתה מהשטח.

בני גורפינקל: צהריים טובים.

בני גורפינקל: אני אחד היזמים אולי בין הראשונים.

בני גורפינקל: ב-2001 החליטה ממשלת ישראל להטיל על משרד התחבורה לטפל בנושא הזה בגלל ריבוי תאונות.

בני גורפינקל: אז היה שר התחבורה חבר הכנסת אפרים סנה.

בני גורפינקל: פגשתי אותו, דיברתי איתו, הכל מצוי בפרוטוקול.

בני גורפינקל: יש 30 פרוטוקולים משנת 2001, 2002, אז כבר נאמר שזה יהיה פרוייקט לאומי.

בני גורפינקל: אני רוצה לומר לחברי הוועדה ולך אדוני היושב ראש, הבעיה של המגרשים האלו היא אי הכרזה על פרוייקט לאומי.

בני גורפינקל: אילו היו מכריזים על פרוייקט לאומי, כל הדברים היו משתנים.

בני גורפינקל: עכשיו אני רוצה להתייחס לדברי חבר הכנסת טל.

בני גורפינקל: אני ביקרתי מספר פעמים בגרמניה.

בני גורפינקל: יש בה מעל ל-170 מגרשים, יש גם באוסטריה, יש באיטליה.

בני גורפינקל: נפגשתי עם בוני המגרשים בגרמניה בשנה שעברה, וזה נתונים בדוקים, 90 מיליון תושבים, 5000 הרוגים, מזה למעלה ממחצית אופנועים.

בני גורפינקל: מדינת ישראל היו 600 הרוגים על 6 וחצי מיליון אזרחים.

בני גורפינקל: תראו את הפרופורציות ואני אומר את זה מתוך כאב משום שאני יודע שכל יום שעובר בלי שנאשר את הנושא אנחנו מגדילים את מספר הנפגעים.

אילן ליבוביץ: כך אתה עושה את הקישור בין זה לבין מגרשי ההשתלמות?

בני גורפינקל: אני אסביר לך.

אילן ליבוביץ: בגרמניה זה לא חובה עד כמה שאני מבין.

בני גורפינקל: אפשר היה חלק מהמגרשים כאן לגמור כבר לפני שנה ולעבוד איתם.

אילן ליבוביץ: עדיין לא הוכחת לי שבגרמניה מספר ההרוגים הוא כל כך נמוך בגלל שאנשים מתאמנים במגרשים האלה.

בני גורפינקל: בגרמניה למעלה מ-45% הקטינו את מספר תאונות הדרכים.

בני גורפינקל: בגרמניה היום, כל אדם פרטי, כל אישה, באים למכון הזה, עוברים את ההכשרה כי זה חוסך להם תאונות דרכים.

אמנון כהן: זה לא חובה, מרצון.

אמנון כהן: כמה אנשים עברו השתלמות בגרמניה?

בני גורפינקל: אין לי נתון.

בני גורפינקל: המכון הזה בגרמניה עובד 7 ימים בשבוע והוא עמוס ומלא כי אנשים הבינו בתודעה שחייבים לעשות את זה.

בני גורפינקל: אנחנו כיזמים, הפרוייקט הזה עולה 25 מיליון שקל בלי הפעלה.

בני גורפינקל: מאז ועד היום משרד התחבורה ליווה אותנו בצורה מסודרת, יותר בזמן האחרון מאשר בתחילה אבל עשה את זה ועבודה מסודרת.

בני גורפינקל: הוועדה המכובדת הזו עשתה עבודה נאמנה.

בני גורפינקל: כל מה שחשוב לי זה שהשינוי הקטן של 3, 4, סעיפים האלו יעברו כי אני מוכן עם תוכניות למכרז.

בני גורפינקל: הטאבה שלי אושרה בוועדה מחוזית.

בני גורפינקל: אלא, אני את השטח יכול לקבל כאשר תיגמר ההפקדה.

בני גורפינקל: זה עוד 60, 90 יום.

בני גורפינקל: אני אנסה בדרך כלשהי להקדים את העניין הזה, לרוץ קדימה אבל אני מבחינתי עם העסק הזה מוכן.

אמנון כהן: מאיזה אזור אתה?

בני גורפינקל: גליל תחתון.

אמנון כהן: אברהם חמו, בבקשה.

אברהם חמו: אני מטפל בנושא הזה שנקרא מגרשי הדרכה כבר 14 שנה.

אברהם חמו: לא מ-2001 אלא 14 שנה.

אברהם חמו: הקמנו מגרש ביקום בהשוואה לאשדוד, ובמגרש הזה העברנו השתלמות וולונטרית קרוב ל-200,000 איש.

אברהם חמו: חברת חשמל במשך 3 השנים האחרונות עשו את הקורס הזה וחברת חשמל הורידו יותר מ-8.8 אחוז בתאונות הדרכים בחברת חשמל.

אברהם חמו: עוד נתון, היום, אני עושה קורסים של צה"ל.

אברהם חמו: מאמנים כל יום קבוצה או 2 קבוצות או 3 קבוצות של המשטרה.

אברהם חמו: איפה הם מתאמנים?

אברהם חמו: אנחנו עוברים עברות, אנחנו מתאמנים בשטחים פתוחים.

אברהם חמו: אילו היה מגרש סגור 72 דונם היינו מתאמנים בפנים.

אברהם חמו: עשיתי רק חשבון קצר אחד.

אברהם חמו: 120,000 לומדי נהיגה בשנה שכל אחד מקבל 30 שעות.

אברהם חמו: איפה הם מתאמנים?

אברהם חמו: במגרשי חנייה?

אברהם חמו: בכבישים ציבוריים?

אברהם חמו: מה הם עושים?

אברהם חמו: מפריעים לתנועה.

אברהם חמו: 30,000 יום בשנה נוהגים לכן חובה לעשות מגרשים.

אברהם חמו: צרות של יזם.

אברהם חמו: כסף לא חסר לנו.

אברהם חמו: קרקעות, בהתחלה היו לנו רשימות עד שהוועדה המחוזית באו ואמרו במילה כתובה, לא נוף כפרי פתוח, לא, תלכו בפנים, הלכנו.

אברהם חמו: היום אני עומד במצב שאני אפילו הלכתי לאזורי תעשייה ומסחר יקרים כדי להקים מגרש כדי להוכיח שאפשר להקים מגרש.

אברהם חמו: אתן לכם דוגמא.

אברהם חמו: בבאר שבע איתרתי אזור כזה, יקר מאוד בשולי אזור תעשייה.

אברהם חמו: אני בבאר שבע כבר 5 שנים, ופתאום מגיע לוועדה ידיעה של מינהל מקרקעי ישראל שאומרים, לא, אישרנו כבר מגרש בחצרים אי אפשר לאשר שניים.

אברהם חמו: האם מינהל מקרקעי ישראל הוא הרגולטור?

אמנון כהן: המינהל, תכין תגובה.

אברהם חמו: שים לב מה עוד עושה המינהל.

אברהם חמו: בוועדות מחוזיות בחיפה למשל, היינו בוועדה מחוזית, הבאתי קרקע פרטית.

אברהם חמו: אמרו לי נוף כפרי פתוח אני כבר מודע, הבאתי קרקע 14 מטר מתאימה, בדוק, עשינו הדמייה השקענו הון תועפות.

אברהם חמו: מגיעים לוועדה מחוזית, קודם כל יושב נציג המינהל, אבל זו קרקע פרטית, למה לנציג המינהל יש זכות להצביע נגדי?

אברהם חמו: דבר נוסף, יש בדיקות ואני מדבר מכאב כי לי אכפת שהמגרשים האלה יוקמו.

אברהם חמו: אני לא כועס עליך גיל מלמד, אתה עיתונאי אתה נחמד, אבל סך הכל רבותי, אני אפילו פניתי לחברי הוועדה ואמרתי, תוקפים את מדינת ישראל בזה שאין מגרשים וצריך ללמוד מה עושים.

אברהם חמו: אמרתי, רבותי, אתם מדינת ישראל, חברי הוועדה אצלך הם מדינת ישראל, לכן אסור לתת לפקידים לנהל.

אברהם חמו: יושבים שם ראשי רשויות אף אחד לא רוצה להסתכסך עם הפקידים כי הוא צריך אותם.

דוד טל: לזה אדוני קורה קליקות, לא הבנתי למה התכוונת בקליקות.

אברהם חמו: אל תכניס לי מילים לפה, זו צורת דיבור.

דוד טל: לא אני באמת שואל.

דוד טל: תראה אני צריך לקבל החלטה, תשכנע אותי ואני אצביע כרגע.

אברהם חמו: יש לי כמה הערות.

אברהם חמו: למה אין הגדרה בתמ"א?

אברהם חמו: נקודה נוספת, רישוי.

אברהם חמו: למשל הנושא הזה לא נכלל בכלל ברישוי כי את חוק הרישוי, רישוי עסקים, כתוב, מה שלא נכלל לא חייב.

אברהם חמו: מגרשי הדרכה, אין.

אברהם חמו: עוד נקודה.

אברהם חמו: חשוב לנו מאוד בנושא הזה של למה 4 ולא 6.

אברהם חמו: זה כסף.

אברהם חמו: אני לא יכול לבנות פיל לבן ולעמוד ולחכות עד שידידי מכרמיאל שהיום ירד - - -

אמנון כהן: לא אמרתי שבבת אחת ייצאו כולם.

אמנון כהן: 6 מגרשים מחליטים כל אחד יקום לפי הזמן שלו.

אמנון כהן: אז לא צריך לאשר, לא את כולם במכה אחת.

אברהם חמו: זו החלטה הכי חכמה שאפשר לקבל.

אמנון כהן: אתה מסודר?

אמנון כהן: תתחיל לעבוד.

אברהם חמו: אם אני יכול להתחיל לעבוד אני אומר לכם שתוך 4 חודשים יקום מגרש.

אברהם חמו: אני פוחד להקים אותו.

אברהם חמו: אני קונה היום מגרשים באזורי מסחר.

אמנון כהן: הדבר מובן יפה מאוד.

אמנון כהן: אני רוצה להתקדם בתקנה, מישהו עוד רוצה לדבר מהיזמים?

אלי בר: זכיתי באמצעות המכרז שפורסם על ידי מינהל מקרקעי ישראל ביחד עם עוד 3 יזמים.

אלי בר: אני רוצה לחזק את הדברים של קודמי והרעיון שלך הוא מצוין.

אלי בר: ברגע שיהיה טריגר של הפעלה אזורית שהראשון יבנה והרדיוס של האוכלוסייה, גוש ההתיישבות שלידו יחוייב בתקנה, זה ייצור טריגר פנטסטי לכל השאר.

אלי בר: יתחיל מרוץ.

אלי בר: וזה ההצעה הכי טובה ששמעתי.

אלי בר: ברגע שאתה מודיע שזה מתחיל, אני מחר מתחיל להעלות טרקטורים על השטח.

עמירם שטרולוב: התמחיתי בנושא הזה של מגרשי הדרכה ובטיחות דרכים בכלל 20 שנה.

עמירם שטרולוב: הבעיה עם הדבר הזה היא שצריך להפעיל את הראשון.

עמירם שטרולוב: מפני שככה זה עבד בכל המקומות שאני מכיר ולא רק אוסטריה ושוויצריה וגרמניה, בכל המקומות יש בעיה של חסר בנתונים.

לאה ורון: אבל שם זה וולונטרי.

עמירם שטרולוב: האיחוד האירופי אוסף היום נתונים, יש לו נתונים חלקיים, אפשר לקבל אותם.

עמירם שטרולוב: הם מוכיחים על ירידה בנושא של תאונות דרכים אבל עדיין הדברים לא עומדים בתוקף מחקרי בכל העולם.

עמירם שטרולוב: התהליך עבד ומדינות כמו אוסטריה, שוויצריה, גרמניה, לא חיכו לתוקף מחקרי.

עמירם שטרולוב: הן התחילו להפעיל מגרשים והתקנה באה אומנם אחר כך, לא כמו בארץ.

עמירם שטרולוב: הבעיה הייתה שאף יזם בארץ לא היה מוכן להשקיע אם לא תהיה תקנה שתחייב, למרות שאני ניסיתי לשכנע יזמים.

אמנון כהן: אבל יש מישהו שהקים.

עמירם שטרולוב: גם אני הקמתי באשקלון ביחד עם המכון להכשרת נהגים את המגרש שאומרים שהוא הכי טוב בארץ היום אבל הוא חלקי, הוא קטן, הוא לא עומד בכל התקנות הללו, הוא בעייתי אבל הוא בנוי טוב, כולל תאורת לילה, כולל מקום ביצור מים.

עמירם שטרולוב: אני אומר המטרה של הוועדה צריכה להיות בעיקרון להניע את הראשון.

עמירם שטרולוב: ברגע שהראשון יונע זה ימשיך.

אמנון כהן: משרד התחבורה והיועצת המשפטית, תתני לי חוות דעת מבחינת שוויוניות, כי אני לא יכול לבקש שבמקום מסוים יהיו תהליכים מתקדמים יותר מהר, באזור הגליל הוא יקבל את הרשיון, יתחיל להפעיל ואז נגיד תהיה איזושהי פרוצדורה ששר יקבע שאזורים גיאוגרפים השייכים למגרש הזה, יחוייבו, זה עניין של שוויוניות.

אמנון כהן: או שאנחנו נגיד שהמגרש הראשון יתחיל ומי שישתלם שם זה יהיה וולונטרי, עד שתושלם כל התמונה.

אמנון כהן: אנחנו כוועדה לא צריכים לקבל תכתיבים.

אמנון כהן: אנחנו צריכים להחליט מה טוב לעם ישראל.

אמנון כהן: אני לא רוצה להכשיר 4 מגרשים, אני רוצה להכשיר 6 מגרשים, אני רוצה 8 ו-10.

אמנון כהן: לכן אני אומר, איך אפשר להשיג קטליזטור שמי שבאמת מעלה מחר שהוא מתחיל לעבוד, שהוא יהיה הראשון.

אמנון כהן: ילמדו ממנו וכולם יעשו.

אמנון כהן: מצדי שתוך חודשיים שלושה כל המגרשים יעמדו על הרגליים.

אמנון כהן: לכן אני רוצה את המנגנון יאפשר לי לקבל את ההחלטה כאן שזה יעמוד במבחן מבחינת שוויוניות של האזרחים ומבחינת הקטליזטור ליזמים שאחד אחרי השני יתחילו להקים את המגרשים שלהם.

אתי בנדלר: אז קודם אני אגיד מה אי אפשר ואחר כך אציע איזושהי הצעה שאינני יודעת אם היא ישימה אבל אני אשמח לקבל עליה תגובות.

אתי בנדלר: החובות בפקודת התעבורה כמובן שהן חייבות להיות כלליות ושוויוניות.

אתי בנדלר: לא יכול להיות שנהג חדש בבאר שבע תחול עליו חובה שונה מוהג חדש בירושלים או באצבע הגליל.

אתי בנדלר: ולכן לא ניתן לומר שאם יש מגרש חדש בכרמיאל אז נהג חדש יחוייב בהשתלמות מעשית אם הוא גר ברדיוס, אינני יודעת, עד 50 ק"מ משם, ואילו נהג חדש שגר בירושלים לא יחוייב בהשתלמות.

אמנון כהן: ואם אנחנו בשביל לקדם את הנושא נחליט בשלב הראשון, בגלל שאנחנו יודעים את הדינמיקה, שנגיד מגרש ראשון יהיה בעוד חודשיים, בגלל שאנחנו סבורים שבעוד 4 או 5 חודשים, יהיו עוד מגרשים, האם יש אפשרות בתקנה או בכל דרך אחרת לאשר, שנהגים שהם הכי מסוכנים נגיד גיל צעיר או נהג חדש, שהם בשלב הראשון, רק הם יקבלו את ההשתלמות?

אמנון כהן: אמנם הם ייסעו קצת רחוק, יגיעו למגרש הזה אבל מבחינת הסיכון הציבורי הם הכי מסוכנים.

אמנון כהן: למשל, אני אומר כנתון, שוויוניות.

אתי בנדלר: זה לא משנה כרגע איפה הוא מתגורר בארץ אבל אתה לא יכול שלא להביא את זה בחשבון וזה היה הרעיון בדרישה שיהיו מינימום מגרשים בפריסה ארצית.

אתי בנדלר: כי לא ייתכן שוב, לחייב מישהו שגר במקום מרוחק, לעשות קילומטראז' אדיר, בנוסף לעלויות של ההשתלמות הזאת, זה במשך למעשה יום שלם שצריך להקדיש לזה, שמענו שמדובר ב-6 שעות, לחייב אותו עוד בנסיעה של שעתיים שלוש לכל כיוון.

אתי בנדלר: אני רציתי לבדוק אפשרות אחרת אולי כדי לאפשר בכל זאת איזושהי תחילת עבודה על ידי מגרשים הגם שאין חיוב בתקנות.

אתי בנדלר: רציתי לבדוק את האפשרות להשאיר את תחילת התקנות כפי שקיימת כיום דהיינו שיש לפחות 6 מגרשים בפריסה ארצית.

אתי בנדלר: ואולם נהג חדש לצורך העניין הזה, אם אתה רוצה להחיל את זה קודם כל על נהגים חדשים, על משאיות, על נהגים מקצועיים.

אתי בנדלר: נהג חדש שעבר השתלמות מעשית בנהיגה במגרש הדרכה שאושר על ידי רשות הרישוי ובהתאם לתוכנית שהיא אישרה לפני תחילת התקנות.

אתי בנדלר: דהיינו, נניח שייפתח מגרש ראשון בעוד שנה, ומישהו וולונטרית הלך ועבר את ההדרכה הזאת, יראו אותו כמי שעבר השתלמות בהתאם לתקנות אם לא חלפו 24 חודשים או 36 חודשים בין המועד שבו בוצעה ההשתלמות בפועל לבין המועד שהיה עליו לעבור את ההשתלמות.

אמנון כהן: אפילו 5 שנים.

אמנון כהן: אם הוא עובר השתלמות פעם ב-10 שנים, לנהג ותיק זה מספיק.

אילן ליבוביץ: על נהג ותיק עוד לא החילו את זה.

אתי בנדלר: אני חושבת שהצעה כזאת יכולה לתת תמריץ לאלה שמוכנים כבר היום להתחיל להפעיל מגרשים לעשות את זה בפועל.

עוזי יצחקי: הצעה טובה ומבחינתנו מקובלת.

אלי בר: אין בזה דרבון כלכלי.

אתי בנדלר: למה אין בזה דרבון כלכלי?

אלי בר: גם כיזם ובנעליים של יזם אני לוקח פה סיכון שבסופו של עניין זה זה וולונטרי.

אלי בר: מישהו יכול להזדכות על האישור הזה עוד שנתיים שלוש?

אלי בר: תמיד דוחים ומחכים לדקה האחרונה.

אלי בר: כולנו יודעים שמשלמים ביום האחרון של התשלום.

אלי בר: אף אחד לא ירוץ לעשות באופן וולונטרי משהו שהוא יהיה חייב בעוד שנתיים.

אתי בנדלר: יתכן שהמשרד יכול להציע תמריצים נוספים לאלה שיעברו את ההשתלמות.

עוזי יצחקי: דמי ביטוח.

אמנון כהן: מי שיעבור את ההכשרה ישלם פחות ביטוח.

אתי בנדלר: דמי ביטוח להערכתי, אני כבר אומרת לכם שאם אתם מדברים על דמי ביטוח זה לא יעבור כי האוצר לא ייתן, אבל אולי זיכוי בנקודות.

אבי קרמר: אפשר להציע שמי שעשה את ההשתלמות לקצר לו את תקופת הנהג חדש משנתיים לשנה, ואז עד שיקומו ה-6 מגרשים האלה, לא צריך את חברות הביטוח, זה גם ייחשב לו כמו שהיועצת המשפטית אמרה, בתור שהוא עבר את ההכשרה ואפשר לתת לו קיצור משנתיים לשנה.

אבי קרמר: כולנו יודעים שאם יהיה מגרש אחד זה לא יעזור כלום.

אמנון כהן: אני אבקש ממשרד התחבורה לשבת, להשקיע מאמץ, לקחת את התקנות האלה, למצוא תמריץ ליזמים כאשר אנחנו לא מורידים ל-4 מגרשים אלא שיישארו 6 כרגע.

אמנון כהן: אבל להמציא מנגנון של תמריץ ליזמים.

אתי בנדלר: חבילת הטבות.

אמנון כהן: קודם כל ליזמים שיהיה להם את המוטיבציה להיכנס לפרוייקט הזה וכמובן גם לנהגים שצריכים לעבור השתלמות.

אמנון כהן: זאת אומרת, אפילו אם אתה בונה את זה איך שהוא, אז צריך לתת לנהג שהוא יזכה במשהו במידה והוא ביוזמתו בא לקבל השתלמות, או שיבוטלו לו הנקודות של נהיגה מונעת או כל מה שאתה חושב לנכון.

אתי בנדלר: אולי יראו אותו כמי שעבר הדרכה בנהיגה מונעת למשל.

אמנון כהן: תקבעו אתם, לא אכפת לי שיהיה לא וולונטרי אבל שיהיה מנגנון שיעמוד מבחינה חקיקתית, מבחינת שוויון זכויות, מבחינת היזמים.

אמנון כהן: ליצור מנגנון כזה שיסתכל על הכל כי הרי מה זה נהיגה מונעת, אם הוא עובר את ההכשרה אז הוא יכול להיות פטור מנהיגה מונעת.

אמנון כהן: אז אתה אומר, מי שכבר עשה את ההשתלמות, שצבר את הנקודות זה ייחשב לו.

אמנון כהן: גם נושא הביטוח, מי שעובר את ההשתלמות הזאת מקבל כך וכך זיכוי בביטוח.

אתי בנדלר: נעשה ניסיון נוסף.

גיל מלמד: אני רוצה לומר דבר חשוב שבשבילו באתי לדיון.

גיל מלמד: אני חושב שעכשיו הגעתם סוף סוף לנקודה העיקרית, הוצאתם את המרצע מהשק.

גיל מלמד: הכל, כל הרעיון של ועדת שיינין שעכשיו הקימו רשות חדשה בשבילו אומר בעצם, הציבור ישלם איזשהו סכום כסף כי הציבור ירוויח מזה אחר כך דמי הביטוח.

גיל מלמד: עכשיו הוצאתם את המרצע מהשק.

גיל מלמד: אם באמת התוכנית כל כך טובה, אם באמת מגרשי ההדרכה כל כך טובים לציבור, הרי הציבור ירוויח מזה, הציבור יהיה מעורב פחות בתאונות והוא ישלם פחות ביטוח.

גיל מלמד: למה הוא צריך מראש, שימו לב על איזה סכומים אנחנו מדברים, אתם בעצם, אני מאוד מצטער שאני מכניס את היזמים שהשקיעו הרבה כסף לבעיה, אבל בסופו של דבר האשמה היא של הוועדה ולא שלי, אני רק אומר שהמלך עירום.

גיל מלמד: הוועדה הזאת הוטעתה לפני שנתיים, העבירה תקנות שבעצם אומרות ככה.

גיל מלמד: אנחנו נגבה מהציבור סכום יותר גדול בהרבה מכל תקציב הרשות לבטיחות בדרכים בשביל סעיף אחד שאף אחד לא יכול להוכיח אם הוא טוב או רע.

גיל מלמד: בשביל סעיף אחד בלבד, סכום יותר גדול מכל הפעולות ביחד של הרשות הלאומית לבטיחות בדרכים, ואנחנו לא מתחייבים לכם לכלום.

גיל מלמד: אנחנו מדברים כאן על 4 מגרשים.

גיל מלמד: זאת אומרת על 200 מיליון שקל בהערכה הממוצעת ביותר.

גיל מלמד: מי ישלם לאותם יזמים כעבור 5 שנים, אם יסתבר שבעצם התוכנית הזאת לא רק שלא מועילה היא מזיקה.

גיל מלמד: בוא נאמר, סתם היפותטית שהתוכנית מזיקה.

גיל מלמד: המדינה תשלם להם 4 מיליון שקל על צרכים שהם השקיעו היום?

גיל מלמד: יש כאן עניין מורכב, הוועדה הזאת שגתה לפני שנתיים שגיאה שהיא או חלמאית או שהוטעתה על ידי אנשים שהיה להם אינטרס.

גיל מלמד: אמר עוזי יצחקי ובצדק, אנחנו מדברים כאן על כסף ועל הרבה כסף שהציבור הולך לשלם.

גיל מלמד: הוועדה הזאת טעתה בגלל שקודם כל ירו את החץ עכשיו מנסים איפה שהוא למצוא לנו נקודה ולסמן את המטרה.

גיל מלמד: אף אחד לא הוכיח, בטח לא משרד התחבורה, שאנחנו רואים כאן הפחתה במספר ההרוגים.

גיל מלמד: אף אחד לא הוכיח שיש מישהו שבכלל יש לו את הכישורים לכך.

גיל מלמד: משרד התחבורה עד היום, מדברים על אשמה של משרד התחבורה, משרד התחבורה עד היום אחרי ועדות של מבקר המדינה, אחרי ועדות חקירה, נושא שהתחיל להתגלגל בשנת 2001 עוד לא הכין תוכנית מפורטת ללימוד נהיגה במגרשים האלה.

גיל מלמד: זאת אומרת קבעו תוכנית בלי תוכניות מפורטות.

עוזי יצחקי: יש תוכנית.

אברהם חמו: אתה העיתונאי אולי לא ראית אותה אבל היא קיימת.

עוזי יצחקי: הנה התוכנית.

גיל מלמד: אני ביקשתי מעוזי יצחקי בשנתיים האחרונות עשרות פעמים לראות את התוכנית.

גיל מלמד: מעניין עוזי שלפני שבוע לא נתת לי והמנכ"ל לא נתן לי את זה עד הישיבה של היום.

גיל מלמד: אני אומר באחריות מלאה שאין היום אף תוכנית לימוד נהיגה במגרשים האלה שיכולה להוכיח באיזשהו אופן הפחתה בקיום התאונות.

גיל מלמד: אז כמו שאמר חבר הכנסת, סוף מעשה במחשבה תחילה.

גיל מלמד: היות ואנחנו נמצאים בנקודת זמן קריטית כי היום בעצם היזמים האלה צריכים לדעת אם להשקיע את הכסף שלהם או לא להשקיע אותו ואנחנו נמצאים גם חודש וחצי לפני שקמה הרשות הלאומית החדשה.

גיל מלמד: למה הוועדה הזו היום אחרי שהנושא הזה נמרח כל כך הרבה שנים, צריכה לרוץ ולחייב את המדינה בסופו של דבר, בין אם מוסרית ובין אם בכסף, להשקיע סכום של מעל 300 מיליון שקל - - -

אברהם חמו: אור ירוק משקיע 40 מיליון שקל.

אברהם חמו: אור ירוק שמפרסם אצלך במעריב, אתה פה גונב את הדעה של כולם - - -

גיל מלמד: הוועדה הזאת שגתה בהגיון של הדרך.

גיל מלמד: אני 19 שנים מסקר את התחום ואני מאלה שדחפו כל השנים ללימוד מעשי של נהיגה.

גיל מלמד: משרד התחבורה כשל ועדיין כושל בלימוד הנהיגה עצמו, לא בלימוד מתקדם של נהיגה, שם הכשל האמיתי, ואני בעד לימוד נהיגה מעשית שיעשו אותו נכון אבל אי אפשר לירות את החץ ואז לסמן את המטרה.

גיל מלמד: הוועדה הזאת צריכה לתקן את מה שהיא קלקלה.

גיל מלמד: היא צריכה היום להיות משוכנעת שמה שהיא עושה, שההתחייבות הכספית שהיא מכניסה את המדינה, התחייבות כספית שתהיה לכיוון נכון ולא לסתם דבר שאינו מועיל.

אברהם חמו: אפשר להגיב?

אברהם חמו: אני חושב שהעיתונאי גיל מלמד הוא בחור שיודע לכתוב יפה אבל לדעתי הוא עיתונאי ועיתונאי לא עושה עבודת מחקר.

אברהם חמו: אני מדבר כאיש מחקר.

אברהם חמו: אנחנו עושים עבודת מחקר.

אילן ליבוביץ: בוא תוסיף למען הגילוי הנאות שאתה יזם ואינטרסנט.

אברהם חמו: לא, אני יזם כי ראיתי שאנחנו אנשי המחקר רק משחקים ואם לא נעשה ולא נוביל את זה בכוח זה לא ילך.

אילן ליבוביץ: אבל אתה גם יזם.

אברהם חמו: אני יזם לא תמיד כדי להרוויח כסף.

אברהם חמו: אור ירוק משקיע 40 מיליון דולר או שקל בשנה ונותנים לו תפקידים בכירים, והוא לא עשה פעולה כזו כדי להוריד את תאונות הדרכים.

אמנון כהן: אני מבקש לסיום, משרד התחבורה כשאתם מביאים את התקנות להעביר לי גם תוכנית להכשרת מדריכים או מורים לתוכנית הזאת.

עוזי יצחקי: בהחלט, אנחנו נציג אותה פה.

אמנון כהן: ומינהל מקרקעי ישראל, אני מבקש מכם תגובה מוסמכת על הנושא של הקשיים בהקצאת קרקעות למגרשי ההדרכה.

משה אהרוני: אני אבדוק ספציפית.

אמנון כהן: לא ספציפית אלא אנחנו רוצים לדעת מה המדיניות שלכם בנושא הזה כי הבנתי שיש כלפיכם טענות קשות, תענה בכתב ואם אתה בעצמך לא יודע להשיב על הכל אז אולי מנכ"ל המינהל מודע לדברים ואנחנו רוצים את זה, ואנחנו מבקשים כמובן שתביא לנו תקנות מסודרות.

לאה ורון: שכוללות תמריצים לנהגים להשתמש במגרשים.

אמנון כהן: אני נועל את הישיבה בשלב הזה וכשנקבל את כל הנתונים, נקיים דיון מחדש, תודה רבה על השתתפותכם.